ট্যুডরদের জীবনে বিলাসবহুল বিনোদন অঙ্গ ছিল শয়ন কক্ষের পালঙ্ক। যার যা সাধ্য সেই অনুযায়ী এদের পালঙ্কবিলাস চলত। জন্-মেরীর খাটটা অবশ্যই কাঠের ফ্রেমের। তাতে দড়ি বুনে প্রথমে একটা বেস্ তৈরী করে নেওয়া হত, তারপর তোষক গদির বিছানা হত। কর্তা-কর্ত্রীর ছিল চৌস্তম্ভের পালঙ্ক। চতুর্দিক ঘেরা ভারী কাপড়ের পর্দা দিয়ে আর উপরে লেসের কারুকাজ করা চাঁদোয়া। ফায়ারপ্লেসের আগুন শেষ রাতে নিভে গেলেও ভারী পর্দার ঘেরাটোপে আটকে থাকা ওম্টুকু পালঙ্কে শোওয়া মানুষগুলোকে সুখের নিদ্রা দিত। পরিবারের বাকি সদস্যরা কিন্তু এই চৌস্তম্ভ পালঙ্কের সুবিধে পেত না।